
דגשים והערות:
· ויחזק ה' את עגלון (פסוק י"ב) – שמטבעו היה חלוש וישראל היו מתגברים עליו, אבל בגלל רעתם ה' חיזק אותו עד שניצח אותם (מלבי"ם).
· ויאסוף אליו את בני עמון ועמלק (פסוק י"ג) – שכנע אותם להצטרף אליו בטענה שה' עזב את ישראל כי מרדו בו.
· וילך ויך את ישראל (פסוק י"ג) – בא בלי להתכונן יותר מדי, בביטחון וללא פחד, והיכה את ישראל, וכבש מהם את העיר יריחו ונשארו בה [לא רק בזזו והלכו]. וזה דבר רע שעשה העם המואבי לישראל וגמלו רעה תחת טובה, לעומת הטוב שעשה אברהם אבינו ללוט אביהם – שקירב אותו אל ה' והציל אותו מהשבי והתעשר בזכותו! (מעם לועז).
· שמונה עשרה שנה (פסוק י"ד) – כל כך הרבה שנים לקח לעם ישראל להתעורר ולזעוק אל ה'!
· אהוד בן גרא (פסוק ט"ו) – משבט בנימין ["בן הימיני"]. היה עוסק בתורה ודבריה היו משוננים בפיו, שידע לשלוף אותם כמו חרב. היה איטר, שמאלי בידו [זה חשוב להמשך].
· ויעש לו אהוד חרב וכו' (פסוק ט"ז) – לקראת המפגש עם מלך מואב [להבאת המנחה מהעם] אהוד מכין לו [=בסתר, שלא ידעו על כך אפילו האנשים שאיתו, שלא יתנגדו מחשש שלא יצליח] חרב מיוחדת: ישרה, בעלת שני פיות חדים, ולא רק אחד, ואורכה מעט פחות מאמה [בערך 30-40 ס"מ]. את החרב חגר על ירכו הימנית מתחת לבגדיו. כיון שהיה שמאלי – כך היה נוח לו לשלוף, וכך גם לא גילו אותה השומרים, כי היו מחפשים רק בצד שמאל, ששם חוגרים הרוב.
· ועגלון איש בריא מאוד (פסוק י"ז) – שמן מאוד מאוד! [חשוב להמשך].
· כאשר כילה להקריב... וישלח את העם וכו' (פסוקים י"ח-י"ט) – אהוד ליווה את האנשים שבאו איתו עד למחצבות [="פסילים", שם חוצבים ומפסלים אבנים מההר] שליד הגלגל, מקום קרוב למקום המצאו של עגלון, וכשהגיעו לשם עשה עצמו אהוד כאילו שכח לומר משהו למלך, וחזר אליו לבדו [כך יהיה לו קל יותר לברוח לאחר מעשה].
· ויאמר דבר סתר לי אליך המלך (פסוק י"ט) – שלא יחשוד המלך בכך שהגיע לבד, וכן שיבקש מאנשיו לצאת שלא ישמעו. המלך מבין עניין, ואומר לו "הס, שקט, חכה שייצאו כל האנשים" [מצודת דוד].
· ואהוד בא אליו (פסוק כ') – התקרב.
· בעליית המקרה (פסוק כ') – במרפסת העליונה של בית קיץ, מקום מאוורר וקריר, והיה נעים לעגלון לשבת שם כי היה מקל על נשימתו [שלשמנים מאוד קשה הנשימה] [מעם לועז].
· ויקם מעל הכסא (פסוק כ') – לכבוד דבר ה' העומד להיאמר לו לכאורה. ועל כך זכה ויצאה ממנו רות המואביה, שממנה נולד דוד המלך. [אהוד רצה לגרום לו לקום כדי שיהיה לו יותר נוח וקל להרוג אותו (מעם לועז)].
· ויבוא גם הניצב וכו' (פסוק כ"ב) – כל החרב שקעה בתוך שומניו של עגלון.
· פרשדונה (פסוק כ"ב) – הפרשות וצואה, יצאו דרך הפצע.
· מסיך הוא את רגליו (פסוק כ"ד) – עושה צרכיו הגדולים (והריח שהיה מההפרשות הטעה אותם).
· ויחילו עד בוש (פסוק כ"ה) – הרבה זמן.
· ואהוד נמלט (פסוק כ"ו) – בזמן שהתעכבו אנשי המלך, אהוד ברח, עבר את המחצבות הסמוכות לגלגל והתחבא ביער בארץ ישראל.
· ויהי בבואו (פסוק כ"ז) – לארץ, אחרי שעבר את הירדן.
· ויתקע בשופר (פסוק כ"ז) – לעשות סימן להתאספות למלחמה. הוא עורר אותם למרד במהירות, לנצל ההזדמנות שיצר בעזרת ה'.
· ולא נתנו לאיש לעבור (פסוק כ"ח) – לא לברוח חזרה למואב ולא לתגבר הכוחות שבארץ.
· כל שמן (פסוק כ"ט) – כל לוחם חזק וגיבור, שבארץ היו המובחרים שבהם.
· שמגר בן ענת (פסוק ל"א) – השופט השלישי. כנראה היה כהן, משבט לוי. הוא שפט עוד בחיי אהוד [שמת אחר כך. ראה בסוף הפסוק הבא]. הוא היכה 600 פלישתים במלמד הבקר [מקל עם דוקרן בראשו, שעל ידו מלמדים הבקר לחרוש]. הוא הנהיג את ישראל שנה אחת בלבד, ונפטר.
